འབྲུག་མིའི་ལྕོགས་གྲུབ་ཡར་རྒྱས་ཀྱི་དོན་ལུ་ ཤེས་རིག་གོང་འཕེལ།

༉ འགྲོ་བ་མི་གི་ལྕོགས་གྲུབ་ ཡར་དྲག་གཏང་ནི་གི་ཐབས་ལམ་ལེ་ཤ་ཡོད་པའི་ནང་ལས་ ནུས་པ་ཆེ་ཤོས་རང་ ཤེས་རིག་ཡོན་ཏན་དེ་ཨིན་པས། སྤྱིར་བཏང་ཤེས་རིག་གིས་ ང་བཅས་རའི་འཛམ་གྱི་གནས་སྟངས་དང་ རྒྱལ་ཁབ་ག་ར་ནང་ ཤེས་ཡོན་དེ་གིས་ རྒྱལ་ཁབ་དང་འཛམ་གླིང་གི་ མཛེས་བཀོད་བཟོ་ནི་ལུ་ འགན་ཁུར་རྒྱ་ཆེ་བ་སྦེ་འབག་སྟེ་འདུག། དེ་བཟུམ་སྦེ་ར་ ང་བཅས་རའི་དཔལ་ལྡན་འབྲུག་གི་རྒྱལ་ཁབ་འདི་གི་ མཛེས་བཀོད་ཕུན་སུམ་ཚོགས་པ་བཟོ་ནིའི་དོན་ལུ་ ལྕོགས་གྲུབ་དང་ལྡན་མི་ མི་དགོཔ་འདི་ག་ནི་བ་གལ་ཆེ་བ་ལས་བརྟེན་ མི་ངོམ་དེ་ཚུ་གི་ལྕོགས་གྲུབ་ཡར་རྒྱས་ཀྱི་དོན་ལུ་ ཤེས་རིག་གི་གོང་འཕེལ་དེ་ ཐབས་ཤེས་གཙོ་བོ་ཅིག་སྦེ་བརྩིསཝ་ཨིན། རྒྱུ་མཚན་དེ་འབདཝ་ལས་ ང་གིས་རྒྱལ་ཡོངས་དགའ་སྐྱིད་དཔལ་འཛོམས་ཀྱི་ཀ་ཆེན་བཞི་ཡོད་པའི་ནང་ལས་ ཆོས་དང་ལམ་སྲོལ་དང་། འཁོར་ལོ་དགུ་ཡོན་པའི་ནང་ལས་ ཤེས་རིག་ཀུན་ཚང་ལས་བརྟེན་པའི་དགའ་སྐྱིད་དང་འབྲེེལ་བའི་ ལྕོགས་གྲུབ་ཀྱི་དོན་ལུ་ཤེས་རིག་ཟེར་བའི་ཐོག་ལུ་ དང་པ། ཤེས་རིག་དང་ལྕོགས་གྲུབ་ཀྱི་གོ་དོན་དང་དབྱེ་བ་ལུ་གཞི་བཞག་སྟེ་ཞུ་ནི་དང་ གཉིས་པ། འབྲུག་མི་གི་ལྕོགས་གྲུབ་ཡར་རྒྱས་ཀྱི་དོན་ལུ་མི་དབང་རིམ་འབྱོན་ཡོངས་ཀྱིས་ ཤེས་རིག་ལུ་ཐུགས་ཀྱི་དགོངས་པ་ག་དེ་སྦེ་ར་ བཞེས་ཏེ་ཕྱག་ལཱ་གནང་ཡོདཔ་ཨིན་ན་གི་སྐོར། གསུམ་པ་ འབྲུག་མི་ཚུ་གི་རྒྱུད་ལུ་ ཤེས་རིག་ལུ་བརྟེན་ཏེ་ལྕོགས་གྲུབ་ཡར་རྒྱས་འགྱོ་ཚུལ། དེ་ལས་ བཞི་པ། མ་འོངས་པ་ནང་ ང་བཅས་རའི་རྒྱལ་ཁབ་ནང་ མི་སེར་དམངས་ཀྱི་ལྕོགས་གྲུབ་ཀྱི་དོན་ལུ་ ཤེས་རིག་ལུ་ ཤན་ཞུགས་ག་དེ་སྦེ་ར་བསྐྱེད་དེ་ཡོདཔ་ཨིན་ན་ཚུ་གི་སྐོར་ལས་ཞིབ་འཚོལ་འབད་དེ་ཡོད་པའི་ སྙན་ཞུ་འཕུལ་ནི་ཨིན།

## དང་པ། ཤེས་རིག་དང་ལྕོགས་གྲུབ་གོ་དོན་དང་དབྱེ་བ།
སྤྱིར་བཏང་ ཤེས་རིག་ཟེར་མི་འདི་ མི་རང་ར་སོ་སོ་ལུ་ ཧེ་མ་ལས་རང་རྐྱང་གི་རྒྱུད་ལུ་མེད་པའི་ རིག་རྩལ་ཡང་ན་ གནས་སྐབས་གསརཔ་འཁོར་ཏེ་འོང་མི་ཅིག་ལུ་ ཧ་གོ་ནི་ཨིན། དེ་ཡང་ ཚིག་མཛོད་ལྟར་དུ་འབད་བ་ཅིན་ རིག་རྩལ་དང་ཉམས་མྱོང་ཟེར་བའི་དོན་ཨིན་མས། རིག་གནས་ཀྱི་འདུ་ཤེས་དང་ ཡུལ་གྱི་གོམས་གཤིས་མ་འདྲ་བའི་ དབང་གིས་ ཤེས་ཡོན་གྱི་ངོ་བོ་དང་དེ་གི་ལམ་སྲོལ་གྱི་གོ་དོན་བཞག་ཐངས་མ་འདྲཝ་ལེ་ཤ་འདུག་ཟེར་ཞུ་ནི་ཨིན། དེ་ལུ་བརྟེན་ཏེ་ ལེགས་སྦྱར་སྐད་ནང་འབད་བ་ཅིན། ཤིཀྵཱ་དང་། ཨིང་སྐད་ནང་ལུ་ ཨེ་ཇུ་ཀེ་ཤཱན་ (Education) དང་། དེ་བཟུམ་སྦེ་ ཆོས་སྐད་ནང་འབད་བ་ཅིན་ ཤེས་བྱ། ཡོན་ཏན། རིག་གནས་ ཤེས་ཡོན་ཟེར་སྒྲའི་རྣམ་གྲངས་མ་འདྲ་བའི་ཐ་སྙད་ལེ་ཤ་འདུག། དེ་ལུ་བལྟ་བ་ཅིན་ ཤེས་རིག་འདི་རྒྱལ་ཁབ་ཆེ་ཆུང་མེད་པར་ག་ར་ནང་ མེད་ཐབས་མེད་པའི་ཅ་ལ་ཅིག་ཨིནམ་ཤེས་ཚུགས་པས། ཤེས་རིག་ལུ་དབྱེ་བ་ཡང་ ཨིང་སྐད་ལྟར་དུ་འབད་བ་ཅིན་ ལུགས་མཐུན་གྱི་ཤེས་རིག། ལུགས་འདས་ཀྱི་ཤེས་ཡོན། དང་ལུགས་ཡངས་ཀྱི་ཤེས་ཡོན་ཟེར་ཁག་གསུམ་ནང་དབྱེ་བ་ཕྱེཝ་མས།  
དེ་ལས་ལྕོགས་གྲུབ་ཟེར་མི་འདི་ ལཱ་ཅིག་འབད་ནིའི་ཐབས་ལམ་ཡང་ན་ རིག་རྩལ་ཡོད་མི་ལུ་གོཝ་ཨིན་མས། ལྕོགས་གྲུབ་ལུ་དབྱེ་བ་ཡང་ རང་བཞིན་གྱིས་གྲུབ་སྤོབས་པ་དང་། །མང་དུ་ཐོས་པ་དྲི་མེད་དང་།། མངོན་པར་སྦྱོར་བ་མི་དམན་པ། །སྙན་ངག་ཕུན་སུམ་ཚོགས་པའི་རྒྱུ།། ཟེར་སྙན་ངག་ཕུན་སུམ་ཚོགས་པའི་རྒྱུ་དང་འདྲ་བ་སྦེ་ སྐྱེས་སྟོབས་ཀྱི་ལྕོགས་གྲུབ་དང་ སྦྱང་སྟོབས་ཀྱི་ལྕོགས་གྲུབ་ཟེར་ཁག་གཉིས་འདུག། དེ་ཡང་དང་པ་ སྐྱེས་སྟོབས་ཀྱི་ལྕོགས་གྲུབ་ཟེར་མི་འདི་ ཚེ་ད་ལྟོ་ འབད་བརྩོན་ག་ནི་ཡང་མེད་པར་ ཚེ་སྔ་མའི་ལས་ལས་བརྟེན་ མི་དེ་གི་རྒྱུད་ལུ་རང་བཞིན་གྱིས་ཡོད་པའི་ལྕོགས་གྲུབ་དེ་ལུ་གོ་ནི་ཨིན། དཔེར་ན། མི་ལ་ལུ་ཅིག་ ཆུང་ཀུའི་བསྒང་ལས་ཡོན་ཏན་ཚུ་ལྷབ་སྦྱང་མ་འབད་རུང་ རིག་རྩལ་གྱི་སྒོ་ལས་ བཟོ་རྐྱབ་ནི་དང་ཞབས་ཁྲ་འཐེན་ནི་ལ་སོགས་པ་ཚུ་ལུ་གོ་ནི་ཨིན། དེ་ལས་སྦྱང་སྟོབས་ཀྱི་ལྕོགས་གྲུབ་ཟེར་མི་འདི་ ཆོས་ཡོན་ཏན་ཚུ་ལྷབ་སྦྱང་འབད་དེ་ འཐོབ་པའི་ལྕོགས་གྲུབ་ལུ་གོ་ནི། དཔེ་འབད་བ་ཅིན་ བཟོ་རིག་འགོ་དཔོན་དང་ གློག་མེ་བཟོ་མི་བཟུམ་ཅིག་ལུ་གོ་ནི་ཨིན།
དེ་ལས་ ལྕོགས་གྲུབ་དང་ཤེས་རིག་གཉིས་ཟུང་འཇུག་སྦེ་དབྱེ་བ་བཞི་ལུ་ཕྱེ་སྟེ་ཡོད་ ཟེས་ རྒྱལ་ཡོངས་ཁྱད་རིག་གྲོས་བསྡུར་ ༢༠༡༥ གྱི་གསལ་བཤད་པ་ དགེ་སློང་ཀུན་ལེགས་རྡོ་རྗེ་ གིས་བཤད་དེ་འདུག། དེ་ཡང་  དང་པ་ལྕོགས་གྲུབ་ཡོད་རུང་ ཤེས་ཚད་མེད་མི་ཅིག་འདུག དཔྱེ་འབད་བ་ཅིན་ སྔོན་མའི་དུས་ཀྱི་རྫོང་གཞི་དང་ལྷ་ཁང་ཚུ་བཞེངས་མི་ཤིང་བཟོ་བོ་དང་རྡོ་བཟོ་བོ་ཤེས་ཚད་མེད་མི་ཚུ་བཟུམ་ཅིག་ཨིན། གཉིས་པ་ ཤེས་ཚད་ཡོད་རུང་ ལྕོགས་གྲུབ་མེད་མི་ཅིག་འདུག དེ་ཡང་ ཡིག་ཚང་གི་འགོ་དཔོན་ལ་ལུ་ ལས་རིམ་ཆུང་ཀུ་ཅིག་ཡང་འགོ་འདྲེན་འཐབ་མ་ཚུགས་པར་ལུས་ཡོད་མི་བཟུམ། གསུམ་པ་ ཤེས་ཚད་ཡང་ཡོད་པའི་ཁར་ལྕོགས་གྲུབ་ཡང་ཡོད་མི་ཅིག་འདུག དེ་ཡང་ དཔྱེ་འབད་བ་ཅིན་ ང་བཅས་འབྲུག་མི་ཡོངས་ཀྱི་སྤྱི་གཙུག་གི་ཉི་ཟླ་མི་དབང་ཡབ་སྲས་གཉིས་བཟུམ་ཅིག་ཨིན། བཞི་པ་ ཤེས་ཚད་ཡང་མེད་པའི་ཁར་ལྕོགས་གྲུབ་ཡང་མེད་མི་ཅིག་འདུག དེ་ཡང་ དཔྱེ་འབད་བ་ཅིན་ ཕམ་ཡ་བྲལ་སོང་སྟེ་ཆོས་ཡོན་ཏན་སྦྱང་མ་ཚུགས་པའི་ཁར་ རང་གིས་ཐབས་ཤེས་བཏོན་ཏེ་ ལཱ་འབད་མ་ཚུགས་པར་ ཆུང་ཀུའི་བསྒང་ལས་ར་ ལྷངམ་རྐྱབ་སྟེ་སྡོད་མི་ཨ་ལུ་ཚུ་བཟུམ་ཅིག་ཨིན་ཟེར་ཞུ་ནི་ཨིན།

## གཉིས་པ། འབྲུག་མི་གི་ལྕོགས་གྲུབ་ཡར་རྒྱས་ཀྱི་དོན་ལུ་ ས་སྐྱོང་རིམ་འབྱོན་ཡོངས་ཀྱིས་ཤེས་རིག་ལུ་ ཐུགས་ཀྱི་དགོངས་པ་ག་དེ་སྦེ་ར་ཡོདཔ་ཨིན་ན་གི་སྐོར།
སྤྱིར་ང་བཅས་རའི་རྒྱལ་ཁབ་འདི་ནང་ ནང་པའི་ཆོས་དང་ཤེས་བྱ་ཚུ་ དུས་རབས་བདུན་པའི་ནང་ ཆོས་རྒྱལ་སྲོང་བཙན་སྒམ་པོ་གིས་ ཉིན་ཞག་གཅིག་ནང་ མཐའ་འདུལ་ཡང་འདུལ་གྱི་ལྷ་ཁང་བརྒྱ་དང་བརྒྱད་བཞེངས་པའི་སྐབས་ ལྷ་ཁང་གཉིས་ སྨན་ལྗོངས་ཀྱི་ཁམས་འདི་ནང་ བཞེངས་གནང་བའི་དུས་དེ་ལས་འགོ་བཙུགས་དར་ནུག། དེ་གི་ཤུལ་ལས་ དུས་རབ་བརྒྱད་པའི་ནང་ སློབ་དཔོན་ཆེན་པོ་ པདྨ་འབྱུང་གནས་ལས་བརྒྱུད་དེ་ རིམ་པ་བཞིན་དུ་སྦེ་ དར་ཁྱབ་འགྱོ་ཡོདཔ་དང་ ད་ལྟོའི་དུས་ལུ་ཡང་ འཛམ་གླིང་རྒྱལ་ཁབ་གཞན་ཚུ་ནང་ སྙན་གྲགས་དང་ལྡནམ་སྦེ་ཁྱབ་སྟེ་ཡོདཔ་ཨིན།
དེ་ལས་ ཕྱི་ནང་གི་ཤེས་ཡོན་ཟུང་འབྲེལ་སྦེ་ལྷབ་སྦྱང་འབད་སའི་སློབ་གྲྭ་དེ་ འགོ་ཐོག་དང་པ་ར་ སྤྱི་ལོ་ ༡༩༡༡ ལུ་འབྲུག་རྒྱལ་དང་པ་ ༧གོང་ས་ཨྱོན་དབང་ཕྱུག་མཆོག་དང་ གོང་གཟིམ་ཨྱོན་རྡོ་རྗེ་གཉིས་གྲོས་བསྟུན་གྱི་ཐོག་ལས་ རྒྱ་གར་གྱི་རྒྱལ་ཁབ་དང་གཅིག་ཁར་མཐུན་ལམ་བཟོ་སྟེ་ ང་བཅས་རའི་རྒྱལ་ཁབ་ནང་ དེང་རབས་ཀྱི་ཤེས་ཡོན་ལུ་དམིགས་ཏེ་ འབྲུག་པའི་སློབ་ཕྲུག་ ༡༢ དེ་ཅིག་ ཀ་ལིང་པོང་ལུ་སློབ་སྦྱོང་འབད་བར་བཏང་གནང་ཡོདཔ་དང་། དཔལ་མི་དབང་ འབྲུག་རྒྱལ་དང་པ་གོང་ས་ཨོ་རྒྱན་དབང་ཕྱུག་མཆོག་གིས་ སྤྱི་ལོ་ ༡༩༡༤ རང་ལུགས་གནམ་ལོ་ ཤིང་སྟག་གི་ལོ་ལུ་ བུམ་ཐང་ལུ་འཕྲིན་ལས་རབ་རྟེན་སློབ་གྲྭ་དང་ ཧཱ་ཨྱོན་རྡོ་རྗེའི་སློབ་གྲྭ་ནང་སློབ་ཕྲུག་ཨ་ལུ་ ༤༦ སྦེ་སློབ་གྲྭ་གཉིས་གཞི་བཙུགས་མཛདགནང་ནུག། ཟེར་ འཕྲིན་ལས་རྒྱ་མཚོ། (༢༠༡༦) གིས་བཀོད་དེ་འདུག། གནད་དོན་དེ་ལུ་བལྟ་བ་ཅིན་ མི་དབང་མཆོག་གིས་ ང་བཅས་རའི་རྒྱལ་ཁབ་འདི་ འཛམ་གླིང་རྒྱལ་ཁབ་གཞན་ཚུ་དང་མཉམ་ཅིག་ གོམ་པ་མདུན་དུ་སྤོ་ནིའི་དམིགས་པ་བསྐྱེད་གནང་གནངམ་ཨིནམ་མས། 
དེ་ལས་འབྲུག་རྒྱལ་གཉིས་པའི་སྐབས་ལུ་ སྤ་རོ། དབང་འདུས་ཕོ་བྲང་དང་ བཀྲིས་སྒང་ལས་ཕར་ ཤེས་ཡོན་ཡར་རྒྱས་ཀྱི་དོན་ལུ་སློབ་གྲྭ་གཞི་བཙུགས་ རྒྱ་ཆེ་བ་སྦེ་གནང་ཡོདཔ་ མཁས་དབང་ཀརྨ་ཕུན་ཚོགས་ (༢༠༡༣) གིས་བཤད་དེ་ཡོདཔ་མ་ཚད་ མི་དབང་འབྲུག་རྒྱལ་གསུམ་པའི་སྐབས་ལུ་ ཕྱི་རྒྱལ་ལས་སློབ་དཔོན་མཁས་མཆོག་ལེ་ཤ་ར་གདན་འདྲེན་ཞུ་ནུག། དེ་ཡང་ ཕ་དར་མེག་ཀི་ (Father William “Bill” Mackey) ཟེར་མི་འདི་ ང་བཅས་རའི་རྒྱལ་ཁབ་ནང་འབྱོན་ཏེ་ འབྲུག་མི་མང་རབས་ཅིག་ལུ་ཤེས་ཡོན་གནང་བ་མ་ཚད་ ཕ་དར་མེག་ཀི་གིས་ བཀང་ལུང་མཐོ་རིམ་སློབ་གྲྭ་གཞི་བཙུགས་གནང་སྟེ་ སློབ་གྲྭ་དེ་ ད་ལྟོ་ཡང་འབྲུག་རྒྱལ་ཁབ་ནང་སློབ་གྲྭ་དྲག་ཤོས་ཅིག་ཨིན། དེ་སྦེ་ཡར་རྒྱས་བཏང་གནང་བ་གིས་མ་ཚད་ ལྷག་པར་དུ་ཆོས་རྒྱལ་ཁྲི་རབས་བཞི་པ་དཔལ་འཇིགས་མེད་སེངྒེ་དབང་ཕྱུག་མཆོག་ གསེར་ཁྲི་གུ་ཕེབས་པའི་ཉིནམ་ལས་འགོ་བཟུང་ ལོ་བསྟར་བཞིན་དུ་སློབ་གྲྭ་ཡར་སེང་གནང་སྟེ་ སློབ་ཕྲུག་ཕོ་མོ་ཡོངས་ལུ་ ཤེས་རིག་ཡོན་ཏན་འདི་ སྤེལ་གནང་ཡོདཔ་ཨིནམ་ཀུན་གྱིས་མཁྱེན་ས་དང་གཟིགས་ས་ཨིན།  
དེ་ཡང་མི་དབང་འབྲུག་རྒྱལ་ ༤ པ་མཆོག་གིས་ ང་བཅས་ འབྲུག་མི་ག་ར་གི་རྒྱུད་ལུ་ཡལ་འགྱོ་ནི་མེད་པའི་ཤེས་རིག་ཡོན་ཏན་འདི་ཚུ་ རིན་མེད་སྟོང་པ་སྦེ་གནང་བ་གིས་མ་ཚད་ང་བཅས་ལུ་ ཡོན་ཏན་གི་གཞི་འགྱམ་ལེགས་ཤོམ་སྦེ་བཙུགས་ནིའི་དོན་ལུ་ ཕྱིའི་རྒྱལ་ཁབ་ལས་སློབ་དཔོན་མཁས་མཆོག་གདན་འདྲེན་ཞུ་ནུག། དེ་ཚུ་ག་ར་མི་དབང་མཆོག་གིས་ འབྲུག་རྒྱལ་ཁབ་ཀྱི་མི་སེར་ཚུ་གི་རྒྱུད་ལུ་ ཤེས་རིག་ལུ་བརྟེན་ཏེ་ ལྕོགས་གྲུབ་ཡར་རྒྱས་གཏང་ཐབས་ལུ་ཨིནམ་ག་ར་གིས་ཤེས་ས་ཨིན། 
དེ་བཟུམ་སྦེ་ར་ འབྲུག་གི་ནོར་བུ། ( ) ནང་ལས་འབད་བ་ཅིན་ མི་དབང་མངའ་བདག་རིན་པོ་ཆེ་མཆོག་གིས་ མི་སེར་ཚུ་ མི་ཚེའི་རིང་ཤེས་ཡོན་དང་ ལྕོགས་གྲུབ་ཅན་གྱི་ མི་སྡེ་གཅིག་ལུ་བཟོ་ནིའི་དོན་ལས་ སྤྱི་ལོ་ ༡༩༧༢ ལུ་ཤེས་རིག་གི་གཞི་རྟེན་ སློབ་གྲྭ་ཆེ་ཆུང་བསྡོམས་ ༩༨ དང་ སློབ་ཕྲུག་བསྡོམས་ ༡༡༦༡༠ ཡོད་མི་དེ་ སྤྱི་ལོ་ ༢༠༠༦ ཚུན་ལུ་ སློབ་གྲྭ་ བསྡོམས་ ༥༡༩ ལྷག་ཙམ་དང་ སློབ་ཕྲུག་བསྡོམས་ ༡༧༡༥༠༠ ཚུན་ལུ་ ཡར་སེང་ མཛད། ཤེས་རིག་གི་མཐུན་རྐྱེན་དར་ཁྱབ་གནང་སྟེ་ གཞི་རིམ་ཤེས་ཡོན་དང་ སློབ་ཕྲུག་རང་སོའི་རིག་རྩལ་གྱི་ ལྕོགས་གྲུབ་དང་འཁྲིལ་ མཐོ་རིམ་ཤེས་ཚད་ཚུན་ལུ་ ཕྱི་ནང་གཉིས་ཀྱི་ཡོན་ཏན་ རིན་མེདཔ་འབད་གསོལ་རས་གནང་། འབྲི་ལྷག་ ཡོན་ཏན་ལྷབ་ནི་གི་གོ་སྐབས་ མ་ཐོབ་པར་ལུས་མི་རྒན་གཞོན་ ག་རའི་དོན་ལུ་ སྤྱི་ལོ་ ༡༩༩༢ ལས་ གཞི་རྟེན་ཤེས་ཡོན་གྱི་ལས་རིམ་འགོ་བཙུགས། ན་གཞོན་སློབ་ཕྲུག་ ཚུ་གི་ལུས་སྦྱོང་། རྩེད་རིགས། ནང་གི་བསམ་པ། ཕྱིའི་བྱ་བ་སྤྱོད་ལམ་ཚུ་ ཡར་དྲག་ བཟོ་ནིའི་དོན་ལས་ སློབ་གྲྭ་ཆ་མཉམ་ནང་ལུ་ བརྩི་མཐོང་དང་ཀུན་ཚང་ཤེས་ཡོན་གྱི་ ལས་རིམ་བཙུགས་ཏེ་གནང༌ནུག་ཟེར་ཞུ་ནི་ཨིན།
དེ་བཟུམ་སྦེ་ར་མི་དབང་མཆོག་གིས་ ན་གཞོན་ཚུ་ལུ་ཆ་བཞག་དང་ བརྩི་མཐོང་སྦོམ་སྦེ་གནང་སྟེ་ སྤྱི་ལོ་ ༡༩༩༣ གྱི་ལོ་ལས་ ཟླཝ་ ༡༡ པའི་ཚེས་ ༡༡ མི་དབང་མཆོག་གི་ འཁྲུངས་སྐར་དུས་ཆེན་གྱི་ཉིམ་ དེ་ རྒྱལ་ཡོངས་ན་གཞོན་ ཨ་ལོའི་ཉིམ་འབད་བརྩི་སྲུང་གནང༌། སྤྱི་ལོ་ ༡༩༩༩ ཟླཝ་ ༦ པའི་ཚེས་ ༡༦ ལུ་ ཡུ་ཨེས་དྲོ་ལཱར་ས་ཡ་ ༡ གནང་སྟེ་ ན་གཞོན་གོང་འཕེལ་མ་དངུལ་གཞི་བཙུགས་མཛད། ཨ་ལུ་རྣམ་ཅོག་མ་གོ་མི་དང་ ཁ་སླབ་མ་ཤེས་མི་ ཚུ་གི་དོན་ལུ་ ཤེས་ཡོན་སྦྱང་ནིའི་གོ་སྐབས་བཟོ་སྟེ་གནང་ཡི། སྤྱི་ལོ་ ༢༠༠༣ ཟླཝ་ ༦ པའི་ཚེས་ ༢ ལུ་ རྒྱལ་པོའི་བཀའ་ཁྲིམས་གཅིག་གི་འོག་ལུ་ འབྲུག་རྒྱལ་འཛིན་གཙུག་ལག་སློབ་སྡེ་ གཞི་བཙུགས་མཛད་དེ་ མཐོ་རིམ་ཤེས་ ཚད་ཀྱི་ལམ་ལུགས་དེ་ལུ་ འགྱུར་བ་གསརཔ་གཅིག་བཟོ་སྟེ་གནང༌། འབྲུག་པའི་མི་སེར་ཚུ་གིས་ མཐོ་རིམ་ཤེས་ཡོན་གྱིས་མ་ཚད་ སྤྱིར་བཏང་ཤེས་ཡོན་གྱི་གནས་རིམ་ལུ་རང་གི་ལམ་ རང་གིས་ཆོད་ཚུགསཔ་བཟོ་གནངམ་ལས་ རྒྱལ་ཁབ་ཀྱི་ལྕོགས་གྲུབ་བཏོན་པའི་རྟགས་མཚན་ལུ་ གཙུག་ལག་དབང་པོ་འགོ་ཐོག་དེ་ མི་དབང་འཇིགས་མེད་གེ་སར་རྣམ་རྒྱལ་དབང་ཕྱུག་མཆོག་གིས་མཛད་དེ་གནང་ཡི།
དེ་འབདཝ་ལས་ སྤྱ་ལོ་ ༢༠༡༤ གི་ཐོ་ཡིག་དང་འཁྲིལཝ་ད་ ངབཅས་རའི་རྒྱལ་ཁབ་ནང་གཞུང་དང་སྒེར་སྡེ་གི་ སློབ་གྲྭ་ཡོངས་བསྡོམས་ ༥༥༡ དང་འདི་ནང་ཤེས་ཡོན་སྦྱང་མི་སློབ་ཕྲུག་ཡོངས་བསྡོམས་ ༡༧༢༣༩༡ འདུག། དེ་བཟུམ་སྦེ་ར་ སྤྱི་ལོ་ ༢༠༢༣ གི་ཐོ་ཡིག་དང་ འཁྲིལ་བ་ཅིན་ སློབ་གྲྭ་ཡོངས་བསྡོམས་ ༧༠༠ ལྷགཔ་ཅིག་དང་ སློབ་ཕྲུག་ ༡༥༣༠༠༠ དེ་ཅིག་འདུག། གནད་དོན་དེ་ལུ་ ཞིབ་དཔྱད་འབད་དེ་བལྟ་བ་ཅིན་ སློབ་སྦྱོང་འབད་མི་སློབ་ཕྲུག་གི་ གྱངས་ཁ་དེ་མར་ཕབ་འགྱོ་ཡོད་རུང་ སློབ་གྲྭ་གི་གྱངས་ཁ་དེ་ ཡར་སེང་རྒྱ་ཆེ་བ་སྦེ་འགྱོ་དེ་ཡོད་མི་ལུ་ ང་བཅས་འབྲུག་མི་ག་ར་གིས་ མི་དབང་རིམ་འབྱོན་ཡོངས་ལུ་ བཀའ་དྲིན་བླ་ན་མེདཔ་སྦེ་ བསམ་དགོཔ་འདུག།
དེ་བཟུམ་སྦེ་ར་ དཔལ་མི་དབང་འབྲུག་རྒྱལ་ལྔ་པ་ འཇིགས་མེད་གེ་སར་རྣམ་རྒྱལ་དབང་ཕྱུག་མཆོག་གིས་ཡང་ ཤེས་རིག་གིས་མི་སེར་གྱི་ལྕོགས་གྲུབ་ཡར་རྒྱས་འགྱོ་སྟེ་ རྒྱལ་ཁབ་ལུ་ཕན་པ་སྤེལ་ཐབས་ལུ་དམིགས་ཏེ་ སློབ་རིམ་རིམ་དྲུག་པ་ཡན་ཆད་ཀྱི་ སློབ་ཕྲུག་ཨང་དང་པ་འཐོབ་མི་ཚུ་ལུ་ མངའ་ཞབས་མཆོག་གིས་ ཟེངས་བསྟོད་ཀྱི་རྟགས་མ་གནང་ནིའི་སྲོལ་གཞི་བཙུགས་མཛད་གནང་ནུག། དེ་སྦེ་གནང་དགོ་པའི་རྒྱུ་མཚན་ཡང་ སློབ་ཕྲུག་ཚུ་གིས་ཤེས་ཡོན་ལུ་བརྩོན་ཤུགས་བསྐྱེད་ནིའི་དོན་ལུ་དང་ སློབ་ཕྲུག་རེ་རེ་བཞིན་དུ་གི་རྒྱུད་ལུ་ ལྕོགས་གྲུབ་ཡར་རྒྱ་བཏང་ཐབས་ལུ་དམིགས་ཏེ་ཨིན་པས། དེ་བཟུམ་སྦེ་ར་ རྒྱལ་ཡོངས་དུས་ཆེན་ ཐེངས་ ༡༡༣ པའི་སྐབས་ལུ་ འབྲུག་རྒྱལ་ཁབ་ནང་ སློབ་དཔོན་ལྕོགས་གྲུབ་དང་ལྡནམ་སྦེ་ལེགས་བཅོས་འབད་དགོ་པའི་གསུངས་བཤད་གནང་བ་གི་མ་ཚད་ སློབ་དཔོན་ཚུ་གི་ཟླ་རིམ་གྱི་དངུལ་ཕོག་ཡང་ ཡར་སེང་མཛད་གནང་མི་དེ་ ཤེས་ཡོན་གྱི་ཐོག་ལས་ སློབ་ཕྲུག་ཚུ་གི་རྒྱུད་ལུ་ལྕོགས་གྲུབ་ཡར་རྒྱས་བཏང་ཐབས་ལུ་དམིགས་ཏེ་ཨིན་མས།  

## གསུམ་པ། འབྲུག་མི་ཚུ་གི་རྒྱུད་ལུ་ ཤེས་རིག་ལུ་བརྟེན་ཏེ་ལྕོགས་གྲུབ་ཡར་རྒྱས་འགྱོ་ཚུལ།
འཇིག་རྟེན་པའི་དཔྱེ་གཏམ་ལས་ཡང་ བསིལ་དྲགན་ཆུ་ཡང་རྡོག་མ་བཏགས།། དྲོད་དྲགན་ལྕགས་ཡང་བཞུ།། ཟེར་སླབ་སྲོལ་ཡོད་དོ་བཟུམ་ ང་བཅས་རའི་རྒྱལ་ཁབ་འདི་ཡང་ རོགས་འཛམ་གླིང་རྒྱལ་ཁབ་ཡར་རྒྱས་འགྱོ་ཡོད་མི་ཚུ་གི་མི་སྡེ་ནང་ ལྕོགས་གྲུབ་ཀྱི་བསྒྱུར་བཅོས་འགྱོ་སར་ཡུན་རིངམ་སྦེ་ མཐོང་བའི་མཐའ་མར་ འབྲུག་མི་ཚུ་གིས་ཤེས་ཡོན་ལུ་བརྟེན་ཏེ་ རང་སོའི་ལྕོགས་གྲུབ་ལུ་བསྒྱུར་བཅོས་རྒྱ་ཆེ་བ་སྦེ་འགྱོ་དེ་འདུག། དེ་ཡང་ ཧེ་མ་འཛམ་གླིང་རྒྱལ་ཁབ་གཞན་ཚུ་གིས་ གནམ་འགྲུ་དང་སྣུམ་འཁོར་ དེ་ལས་དམག་ཆས་ལ་སོགས་པ་ ལེ་ཤ་བཟོ་ཚུགས་པའི་སྐབས་ ང་བཅས་རའི་རྒྱལ་ཁབ་ནང་ག་ནི་ཡང་མ་སྡོདཔ་མ་ཚད་ དམག་རེ་རྐྱབ་དགོཔ་འཐོན་རུང་ དཔའ་རྟགས་དང་ ཀྲིང་ཀ་ལ་སོགས་པ་ཚུ་ལག་ལེན་འཐབ་སྦེ་སྡོད་ནུག། རྒྱུ་མཚན་དེ་ལུ་བལྟ་བ་ཅིན་ ང་བཅས་ཀྱི་ ཕམ་རྒྱས་ཤོས་ཚུ་ རང་གི་རྐང་མ་རང་གིས་ལོང་སྡོད་ཚུགས་པའི་ལྕོགས་གྲུབ་དང་ཐབས་ཤེས་ ཡོད་དེ་འབད་རུང་ ཤེས་ཡོན་གྱི་གནད་དོན་ཚུ་མེདཔ་ལས་ འཛམ་གླིང་རྒྱལ་ཁབ་གཞན་དང་མཉམ་ དོ་འགྲེན་འབད་མ་ཚུགས་པས།
དེ་ལས་རིམ་པ་བཞིན་དུ་ ང་བཅས་རའི་རྒྱལ་ཁབ་ནང་ ནང་པ་སངས་རྒྱས་པའི་ཆོས་ལུགས་འདི་ དར་བའི་ཤུལ་ལུ་ ང་བཅས་འབྲུག་མི་ཚུ་གི་རྒྱུད་ལུ་ ནང་ཆོས་དང་འབྲེལ་བའི་སྤང་བླངས་ཀྱི་གནས་ཚུ་རྟོགས་ཚུགས་པའི་ ཤེས་རིག་འཐོབ་ནུག། དེ་སྦེ་ནང་ཆོས་ལུ་བརྩོན་ཏེ་དུས་ཡུན་རིངམོ་འགྱོ་བའི་མཐའ་མ་ མི་དབང་གོང་ས་ཨོ་རྒྱན་དབང་ཕྱུག་མཆོག་གིས་སློབ་གྲྭ་གཞི་བཙུགས་མཛད་གནང་བའི་ཤུལ་ འབྲུག་མི་ཚུ་གི་རྒྱུད་ལུ་ཤེས་ཡོན་དང་ལྕོགས་གྲུབ་ཚུ་ ཡར་ངོའི་ཟླ་བ་བཞིན་དུ་འཕེལ་ཏེ་ད་ལྟོའི་དུས་འདི་ནང་ལྷོད་དེ་འདུག།
རྒྱབ་ཁུངས་གཞན་ག་ཅི་ཡང་མ་བལྟ་རུང་ འབྲུག་གི་ཤེས་རིག་གི་ལམ་ལུགས་ལུ་བརྟེན་ཏེ་ འབྲུག་མི་ཚུ་གི་ལྕོགས་གྲུབ་ཡར་རྒྱས་འགྱོ་ནུག་ཟེར་ཁ་གསལ་སྦེ་ཤེས་ཚུགས་པས། དེ་ཡང་ག་དེ་སྦེ་ཟེར་བ་ཅིན་ ཧེ་མ་སྤྱོ་ལོ་ ༡༩༩༠ གྲངས་ནང་ལས་ཕར་ ང་བཅས་ཀྱི་རྒྱལ་ཁབ་ནང་ སློབ་སྟོན་མཛད་མི་སློབ་དཔོན་ རེ་རེ་གཉིས་གཉིས་རྐྱངམ་ཅིག་འབྲུགཔ་ཨིནམ་མ་གཏོགས་ མང་ཆེ་བ་ཅིག་ ཁྱིམ་ཚང་རྒྱལ་ཁབ་ཀྱི་སློབ་དཔོན་ཚུ་ཨིན་མས། ཨིན་རུང་ད་ལྟོའི་གནས་སྟངས་ལུ་བལྟ་བ་ཅིན་ ཆོས་ཚན་ག་ཅི་ར་སློབ་སྟོན་མཛད་དགོ་རུང་ ང་བཅས་རའི་འབྲུག་པའི་སློབ་དཔོན་ཚུ་གིས་སློབ་སྟོན་མཛད་གནངམ་ཨིན་མས། གནད་དོན་དེ་ལུ་བལྟ་བ་ཅིན་ འབྲུག་པའི་མི་སེར་ཚུ་གི་རྒྱུད་ལུ་ ཤེས་རིག་ལས་བརྟེན་ལྕོགས་གྲུབ་ རྒྱ་ཆེ་བ་སྦེ་འཐོབ་ཡོདཔ་ཤེས་ཚུགས་པས།  

## བཞི་པ། མ་འོངས་པ་ནང་ ང་བཅས་རའི་རྒྱལ་ཁབ་ནང་ མི་སེར་དམངས་ཀྱི་ལྕོགས་གྲུབ་ཀྱི་དོན་ལུ་ ཤེས་རིག་ལུ་ ཤན་ཞུགས་ག་དེ་སྦེ་ར་བསྐྱེད་དེ་ཡོདཔ་ཨིན་ནའི་སྐོར།
དུས་ཀྱི་འཕོ་འགྱུར་དང་བསྟུན་ ང་བཅས་ཀྱི་རྒྱལ་ཁབ་འདི་ཡང་ འཛམ་གླིང་རྒྱལ་ཁབ་དམངས་དང་ རྒྱུ་སྟོབས་དང་འཕྲུལ་རིགས་ཀྱི་ཐོག་ལུ་ དོ་འགྲེན་འབད་མ་ཚུགས་རུང་ སྐྱབས་མགོན་དམ་པ་མི་དབང་འཇིགས་མེད་སེང་གེ་དབང་ཕྱུག་མཆོག་གིས་ མངོན་པར་དྭངས་བའི་ཐུགས་ལས་འཁྲུངས་པའི་ རྒྱལ་ཡོངས་དགའ་སྐྱིད་དཔལ་འཛོམས་དང་ དཔལ་མི་དབང་ འཇིགས་མེད་གེ་སར་རྣམ་རྒྱལ་དབང་ཕྱུག་མཆོག་གིས་ གཞི་བཙུགས་མཛད་གནང་བའི་ དགེ་ལེགས་ཕུག་དྲན་ཤེས་ཁྲོམ་དང་རྒྱལ་སྲུང་གཞི་བཙུགས་གནང་ཡོད་མི་དེ་གིས་ རྒྱལ་ཁབ་གཞན་དང་མཉམ་འདྲན་འདྲ་ལྷོད་དེ་ཡོད། ཨིན་རུང་དེ་ཚུ་གི་གལ་གནད་ཚུ་ གཞན་ལུ་ཁ་གསལ་སྦེ་ ཤེས་པ་རྐྱབ་ནི་གི་དོན་ལུ་ ཤེས་རིག་དེ་མེད་ཐབས་མེདཔ་ཅིག་མ་ཚད་ བརྡ་དོན་ཁ་གསལ་སྦེ་སྤེལ་ནིའི་དོན་ལུ་ བློ་སླབ་ཐངས་ཀྱི་ལྕོགས་གྲུབ་ཡང་དགོཔ་གལ་ཆེ་བས། 
དེ་འབདཝ་ལས་ མ་འོངས་པའི་དུས་ལུ་ འབྲུག་མི་ཚུ་གིས་གོང་བཀོད་ཀྱི་གནད་དོན་ཚུ་ལུ་ བརྩི་ཐོང་དང་ཤེན་ཞུགས་བསྐྱེད་ནའི་དོན་ལུ་ ཤེས་རིག་དེ་ཁག་ཆེ་བས། དེ་མ་ཚད་མ་འོངས་པ་ན་ དྲན་ཤེས་ཁྲོམ་ནང་རང་རང་སོ་སོ་ དངོས་སུ་སྦེ་གྲལ་གཏོགས་འབད་ནིའི་དོན་ལུ་ ད་ལྟོ་ལས་ར་ཤེས་ཡོན་ལུ་སྦྱང་བརྩོན་འབད་མི་ཡང་འདུག། དེ་མ་ཚད་ཁྲོམ་ཚོགས་དེ་ ལམ་སྲོལ་དང་དེང་སང་ གཉིས་ཆ་ར་ འབྲས་མ་ཨིན་པ་གི་མ་ཚད་ འཛམ་གླིང་རྒྱལ་ཁབ་ག་ར་གིས་བཅའ་མར་གཏོགས་ཚུགས་པའི་ ཁྲོམ་ཚོགས་ཁྱད་དུ་འཕགས་པ་ཅིག་ཨིན་ཟེར་ མི་རྗེ་བློན་ཆེན་མཆོག་གིས་ འཛམ་གླིང་སྤྱི་ཚོགས་ནང་ སྤྱི་ཟླ་ ༩ པའི་སྤྱི་ཚེས་ ༢༦ དབྱིན་ལོ་ ༢༠༢༥ ལུ་གསུངས་གནང་ཡི། དེ་འབདཝ་ལས་ མ་འོངས་པ་ནང་འབྲུག་གི་རྒྱལ་ཁབ་འདི་ འཛམ་གླིང་རྒྱལ་ཁབ་ག་ར་དང་ མཉམ་འབྲེལ་སྦེ་བཟོ་ནི་འདི་ ང་བཅས་འབྲུག་མི་རེ་རེ་བཞིན་དུ་གི་འགན་འཁུར་ཨིན། དེ་བཟུམ་སྦེ་ར་ མི་དབང་ཡབ་སྲས་གཉིས་ཀྱིས་ ཨ་རྟག་ར་གསུངས་ནི་ཡོད་པའི་ ང་བཅས་ཀྱི་རྒྱལ་ཁབ་འདི་ ཡར་ཅིག་བཀལ་རུང་ མར་ཅིག་བཀལ་རུང་ ན་གཞོན་ཚུ་གི་ལགཔ་ཁར་ཨིན། ཟེར་གསུངས་གནང་མི་འདི་ཡང་ གཙོ་བོ་ར་རྒྱལ་ཁབ་ནང་ལྕོགས་གྲུབ་དང་ལྡན་པའི་མི་ངོམ་ འཕེལ་ཐབས་ལུ་ཨིན་མས་ལགས།

## མཇུག་བསྡུ།
བཅུད་བསྡུ་བ་ཅིན་ ང་བཅས་རའི་རྒྱལ་ཁབ་ཆུང་ཀུ་འདི་ནང་ དགའ་བའི་ཉིམ་ཤར་ སྐྱིད་པའི་བྲོ་འཁྲབ་སྦེ་སྡོད་ནི་འཐོབ་མི་འདི་ མ་འོངས་མངོན་གཟིགས་ཅན་གྱི་ ས་སྐྱོང་ཡོངས་ཀྱིས་ རྒྱལ་ཁབ་ཀྱི་མཐའ་དོན་ལུ་གཟིགས་ཏེ་ ཡར་རྒྱས་ཀྱི་གོམས་པ་མདུན་དུ་སྤོ་སྟེ་ཡོད་པ་ལས་བརྟེན་ཏེ་ཨིན། ཕྱག་ལཱ་རྒྱ་ཆེ་བ་སྦེ་གནང་ཡོད་པའི་གྲལ་ལས་ཡང་ འབྲུག་མི་ཡོངས་ཀྱི་ལྕོགས་གྲུབ་དང་མི་སེར་རང་རང་སོ་སོ་ལུ་ ཕན་པ་རྒྱ་ཆེ་བ་སྦེ་ཡོད་པའི་ ཤེས་རིག་གི་ལམ་ལུགས་ཁྱད་དུ་འཕགས་པ་འདི་ཨིན་མས། རྒྱུ་མཚན་དེ་འབདཝ་ལས་ ང་བཅས་འབྲུག་མི་རེ་རེ་བཞིན་དུ་གིས་ རྒྱལ་ཁབ་ཀྱི་མཐའ་དོན་དང་ མི་དབང་མངའ་ཞབས་མཆོག་གི་ ཐུགས་དགོངས་བསྒྲུབ་ཐབས་ལུ་ རང་སོ་ལུ་ཕོག་པའི་འགན་ཁུར་འདི་ལེགས་ཤོམ་སྦེ་འབག་སྟེ་འབད་ནི་དང་ རང་སོའི་རྒྱུད་ལུ་ལྕོགས་གྲུབ་ཡར་འཕེལ་བཏང་ཐབས་ལུ་ ཤེས་ཡོན་ལུ་བརྩོན་གནང་། ལྕོགས་གྲུབ་ཡར་རྒྱས་ཀྱི་དོན་ལུ་ཤེས་ཡོན་བརྩོན་ནི་ལུ་ ཡ་མེད་བཙོང་ནི་དང་ འབད་མི་ཚུགས་པས་ཟེར་སེམས་དཔའ་ཞུམ་སྦེ་རྩ་ལས་བཞུགས་མ་གནང་ དེ་ཡང་སྤྱོད་འཇུག་ལས། སྒོམས་ན་སླ་བར་མི་འགྱུར་བའི། །དངོས་འདི་གང་ཡང་ཡོད་མ་ཡིན། ། ཟེར་གསུངས་དོ་བཟུམ་སྦེ་ ང་བཅས་ར་ལཱ་ག་ཅི་ར་འབད་རུང་འདི་ལུ་ འབད་མ་འབད་ཀྱི་རྣམ་གཞག་མ་གཏོགས་ འབད་ཚུགས་མ་ཚུགས་ཀྱི་རྣམ་གཞག་མེད་ཟེར་ཞུ་ནི་ཨིན།